“Andijon-farm” erkin iqtisodiy zonasi faoliyatini tashkil etish chora-tadbirlari toʻgʻrisida
(resolution, 2021-12-29)

Oʻzbekiston Respublikasi Prezidentining “Andijon-farm” erkin iqtisodiy zonasini tashkil etish toʻgʻrisida” 2019-yil 14-yanvardagi PF-5629-son Farmoni ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Andijon-farm” erkin iqtisodiy zonasini tashkil etish toʻgʻrisida” 2019-yil 14-yanvardagi PF-5629-son Farmoniga muvofiq “Andijon-farm” erkin iqtisodiy zonasi (keyingi oʻrinlarda “Andijon-farm” EIZ deb ataladi) tashkil etilganligi maʼlumot uchun qabul qilinsin. 2. Boshqaruv xodimlari soni 5 nafardan iborat boʻlgan “Andijon-farm” erkin iqtisodiy zonasi direksiyasi” davlat unitar korxonasi (keyingi oʻrinlarda Direksiya deb ataladi) tashkil etilsin. 3. Quyidagilar: “Andijon-farm” erkin iqtisodiy zonasi tarkibiga kiruvchi hududlar 1-ilovaga muvofiq; “Andijon-farm” erkin iqtisodiy zonasi direksiyasi” davlat unitar korxonasining tuzilmasi 2-ilovaga muvofiq; “Andijon-farm” erkin iqtisodiy zonasi direksiyasi” davlat unitar korxonasining ustavi 3-ilovaga muvofiq tasdiqlansin. 4. Oʻzbekiston Respublikasi Moliya vazirligi Vazirlar Mahkamasining zaxira jamgʻarmasidan: Direksiyaga, kelgusi yillarda oʻzini oʻzi moliyalashtirishga oʻtkazish sharti bilan 2019 — 2021-yillar davrida saqlash xarajatlari uchun asoslangan hisob-kitoblar boʻyicha zarur mablagʻ ajratilishini; Direksiyaning ustav fondini shakllantirishga 300 mln soʻm miqdorida mablagʻ ajratilishini taʼminlasin. 5. “Andijon-farm” EIZ uchun ajratilgan yer maydonining qishloq xoʻjaligi va oʻrmon xoʻjaligi ishlab chiqarishi nobudgarchiliklari oʻrni tegishli hududda qurilish ishlari tugallangandan soʻng loyiha tashabbuskorlari tomonidan, istisno tariqasida, ikki yil davomida qoplanishiga ruxsat berilsin. 6. Andijon viloyati hokimligi bir oy muddatda: Direksiya Andijon viloyati, Andijon shahri, Abdurauf Fitrat koʻchasi, 239-uy manzilidagi binoga tekin foydalanish huquqi bilan joylashtirilishini va keyinchalik Direksiya uchun zamonaviy maʼmuriy bino qurilishini; Direksiyani malakali mutaxassislar bilan taʼminlashni, shuningdek, xorijiy mamlakatlarning ushbu yoʻnalishdagi ilgʻor tajribasi asosida mutaxassislar malakasi muntazam ravishda oshirib borilishini hamda Direksiyaga zarur inventar, moddiy-texnika hamda samarali faoliyat olib borish uchun talab etiladigan vositalarni xarid qilish va saqlash uchun mablagʻ ajratilishini taʼminlasin. 7. Mazkur qarorning bajarilishini nazorat qilish Oʻzbekiston Respublikasi Bosh vazirining investitsiyalar va tashqi iqtisodiy aloqalar masalalari boʻyicha oʻrinbosari E.M. Ganiyev va Andijon viloyati hokimi Sh.Q. Abduraxmanov zimmasiga yuklansin. 1-boshlangʻich nuqta Andijon tumani Xortum qishlogʻi Jevachi mahallasi yoʻlidan sharqiy tomonga aholi uylarining boshlanishigacha 420 metr masofada 2-nuqtagacha davom etadi. 2-nuqtadan aholi uylari boʻylab 280 metr sharqiy-janubiy yoʻnalishda aholi uyining chegarasigacha 3-nuqtagacha davom etadi. 3-nuqtadan aholi uylari boʻylab sharqiy-janubiy yoʻnalishda 430 metr masofada dala yoʻligacha 4-nuqtagacha davom etadi. 4-nuqtadan aholi uylari boʻylab burilishlar hosil qilib, janubiy- gʻarbiy yoʻnalishda 1045 metr masofada zax qochirish zovurgacha boʻlgan 5-nuqtagacha davom etadi. 5-nuqtadan chegara zax qochirish zovuridan shimoliy-gʻarbiy yoʻnalishda dala yoʻli boʻylab 260 metr masofada dala yoʻli kesishmasigacha boʻlgan masofada 6-nuqtagacha davom etadi. 6-nuqtadan dala yoʻli boʻylab shimoliy-sharqiy yoʻnalishda Andijon tumani Xortum qishlogʻi Jevachi mahallasining yoʻligacha 1-nuqta bilan kesishib yakunlanadi. 1. “Andijon-farm” erkin iqtisodiy zonasi direksiyasi” (keyingi oʻrinlarda Direksiya deb ataladi) operativ boshqaruv uchun oʻziga berilgan davlat mulki negizida davlat unitar korxonasi shaklida tashkil etilgan tijorat tashkiloti hisoblanadi, u oʻziga biriktirilgan mulkka nisbatan qonunchilikda belgilangan doirada, oʻz faoliyati maqsadlariga, mulkdor (yoki uning topshirigʻiga binoan uning tomonidan masʼul etib tayinlangan davlat organi — muassis) topshiriqlariga muvofiq egalik qilish, foydalanish va tasarruf etish huquqini amalga oshiradi. 2. Direksiya oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, ushbu Ustavga hamda boshqa qonun hujjatlariga amal qiladi. 3. Direksiya yuridik shaxs hisoblanadi, alohida mulkka, mustaqil balansga, banklarda hisob raqamlariga, shu jumladan, valyuta hisob raqamlariga, emblemaga, shtamplar va blankalarga, Oʻzbekiston Respublikasi Davlat gerbi tasviri tushirilgan, oʻz nomi davlat tilida yozilgan muhrga va boshqa rekvizitlarga ega boʻladi. 4. Direksiyaning rasmiy nomi: a) davlat tilida: toʻliq nomi — “Andijon-farm” erkin iqtisodiy zona direktsiyasi” davlat unitar korxonasi; qisqartirilgan nomi — “Andijon-farm” EIZ direktsiyasi” DUK; b) rus tilida: toʻliq nomi — Gosudarstvennoye unitarnoye predpriyatiye “Direksiya svobodnoy ekonomicheskoy zoni “Andijon-farm”; qisqartirilgan nomi — GUP “Direksiya SEZ “Andijon-farm”; v) ingliz tilida: toʻliq nomi — “Directorate of free economic zone “Andijon-farm” State Unitary Company; qisqartirilgan nomi — “Directorate of FEZ “Andijon” SUC. 5. Direksiyaning joylashgan joyi (pochta manzili): Andijon viloyati, Andijon shahri, Abdurauf Fitrat koʻchasi, 239-uy. 6. Oʻzbekiston Respublikasi Vazirlar Mahkamasi Direksiyaning muassisi (keyingi oʻrinlarda Muassis deb ataladi) hisoblanadi. 7. Direksiya oʻz nomidan qonun hujjatlarida belgilangan tartibda mulkiy va shaxsiy nomulkiy huquqlarni olishi va amalga oshirishi, majburiyatlar olishi, sudda daʼvogar va javobgar boʻlishi, nizolarni hal etishda boshqa organlarda vakillik qilishi mumkin. 8. Direksiya Muassisning roziligiga koʻra tijorat tashkilotlarining, shuningdek, qonun hujjatlariga muvofiq yuridik shaxslarning qatnashishiga yoʻl qoʻyiladigan notijorat tashkilotlarda qatnashchi (aksiyador, aʼzo) boʻlishi mumkin. 9. Direksiya boshqa davlat korxonasining muassisi boʻlishi mumkin emas. 10. “Andijon-farm” erkin iqtisodiy zonasini (keyingi oʻrinlarda “Andijon-farm” EIZ deb ataladi) rivojlantirish davlat dasturlarining toʻliq va oʻz vaqtida bajarilishini taʼminlash, shuningdek, “Andijon-farm” EIZ hududida alohida huquqiy rejimga rioya etilishini taʼminlash yoʻli bilan operativ boshqarish, “Andijon-farm” EIZ qatnashchilariga xizmatlar koʻrsatishdan hamda ushbu Ustavda nazarda tutilgan boshqa ishlar (xizmatlar)ni bajarishdan (koʻrsatishdan) foyda olish Direksiya faoliyatining asosiy maqsadi hisoblanadi. 11. Quyidagilar Direksiya faoliyatining asosiy yoʻnalishlari hisoblanadi: Andijon viloyati maxsus iqtisodiy zonalari va kichik sanoat zonalari maʼmuriy kengashining (keyingi oʻrinlarda Maʼmuriy kengash deb ataladi) qabul qilingan qarorlariga muvofiq “Andijon-farm” EIZ qatnashchilarini roʻyxatdan oʻtkazish, shuningdek, ularning reyestrini yuritish; Maʼmuriy kengash qarorlariga muvofiq investorlar bilan “Andijon-farm” EIZ hududida investitsiyalash toʻgʻrisida bitimlar, davlat mulkini “nol”ga teng xarid qiymati boʻyicha sotish toʻgʻrisida “Andijon-farm” EIZ qatnashchilari bilan shartnomalar tuzish; “Andijon-farm” EIZ hududida investitsiya loyihalarini amalga oshirish uchun xorijiy va mahalliy investorlarni qidirish va jalb etish; ishlab chiqilgan “Andijon-farm” EIZ bosh rejasi va Maʼmuriy kengash qarori bilan maʼqullangan investitsiya loyihalarini joylashtirish; “yagona darcha” tamoyili asosida muhandislik-kommunikatsiya infratuzilmasi tarmoqlariga ulanish uchun zarur boʻlgan barcha ruxsatnomalar berilishini tashkil etish; belgilangan tartibda tanlab olingan investorlar tomonidan qabul qilingan majburiyatlarning zarur tarzda bajarilishini tizimli nazorat qilish, keyinchalik natijalarni Maʼmuriy kengashga taqdim etish; “Andijon-farm” EIZ hududida joylashgan davlat mulki boʻlgan koʻchmas mulk obyektlarini oʻziga berilgan vakolatlar doirasida boshqarish; “Andijon-farm” EIZ hududidagi loyihalarni oʻz vaqtida ishga tushirish va tashkilotlarning doimiy faoliyat yuritishini taʼminlash bilan bogʻliq masalalarni hal etishda “Andijon-farm” EIZ qatnashchilariga koʻmaklashish; “Andijon-farm” EIZni rivojlantirish dasturining amalga oshirilishini taʼminlash; ekologik holatning yaxshilanishi yuzasidan nazoratni taʼminlash, shuningdek, “Andijon-farm” EIZ hududida joylashgan tarixiy-madaniy boyliklarning but saqlanishi uchun javob berish; “Andijon-farm” EIZ faoliyatini boshqarish boʻyicha boshqa funksiyalarni amalga oshirish. Qonun hujjatlarida ushbu Ustavda nazarda tutilgan tegishli faoliyat turining litsenziyalanishi zarurligi belgilangan taqdirda, Direksiya faoliyatning ushbu turini litsenziya olmasdan, tegishli litsenziyalovchi organ bilan tuzilgan litsenziya bitimi asosida amalga oshirishga haqlidir. 12. Direksiya faoliyatning qonun hujjatlarida taqiqlanmagan boshqa turlarini ham amalga oshirishi mumkin. 13. Direksiya Muassisga va Maʼmuriy kengashga hisobot beradi. 14. Muassis quyidagi huquqlarga ega: Direksiya faoliyatining maqsadi va yoʻnalishlarini belgilash; Direksiya Ustaviga oʻzgartirish va qoʻshimchalar kiritish; Direksiyaning ortiqcha, foydalanilmayotgan yoxud belgilangan maqsadda foydalanilmayotgan mulkini olib qoʻyish va tasarruf etish; Direksiyaga berilgan mulkdan foydalanishdan olingan sof foydaning bir qismini yoki hammasini olish; Direksiya mulki bilan amalga oshirilgan bitimlarni haqiqiy emas deb hisoblash va Direksiyaga yetkazilgan zararlarni qoplash toʻgʻrisida sudga daʼvo arizasi bilan murojaat qilish; Direksiyani qayta tashkil etish yoki tugatish toʻgʻrisida qaror qabul qilish, tugatish komissiyasini tayinlash va oraliq, tugatish balansini tasdiqlash; mehnatga oid qonun hujjatlarida belgilangan tartibda Direksiya rahbari bilan mehnat shartnomasini muddatidan oldin toʻxtatish; mehnatga oid qonun hujjatlarida belgilangan tartibda Direksiya rahbari bilan mehnat shartnomasini muddatidan oldin bekor qilish. 15. “Andijon-farm” EIZ mustaqil budjeti va “Andijon-farm” EIZni rivojlantirish jamgʻarmasi mablagʻlaridan maqsadli foydalanilishini nazorat qilish Maʼmuriy kengash tomonidan amalga oshiriladi. 16. Direksiyaning joriy faoliyatiga rahbarlikni Maʼmuriy kengash tomonidan lavozimga tayinlanadigan va lavozimdan ozod etiladigan Direktor amalga oshiradi. 17. Direktor ijro etuvchi organ hisoblanadi. 18. Direktor: qonun hujjatlari talablarini bajarishga, Direksiya xodimlarining mehnat sharoitlarini muhofaza qilish va yaxshilashga, atrof muhitni muhofaza qilish va tabiiy resurslardan oqilona foydalanish sohasidagi norma va qoidalarga rioya qilinishini taʼminlashga doir tadbirlarini ishlab chiqadi va joriy etadi; “Andijon-farm” EIZni rivojlantirish dasturlarining amalga oshirilishini tashkil qiladi; Direksiyaning asosiy faoliyatini takomillashtirish, boshqarishning eng zamonaviy usullarini joriy etish chora-tadbirlarini amalga oshiradi; Direksiya nomidan ishonchnomasiz harakat qiladi, barcha tashkilotlarda, shu jumladan, xorijiy tashkilotlarda uning manfaatlarini ifodalaydi; xodimlarni ishga qabul qiladi, ular bilan mehnat shartnomalarini (kontraktlarni) tuzadi, oʻzgartiradi va ularning amal qilishini toʻxtatadi; qonun hujjatlarida belgilangan tartibda ishonchnomalar beradi; kadrlarni tayyorlash va oʻqitish, ularning malakasini oshirish chora-tadbirlarini amalga oshiradi; Direksiyaning barcha xodimlari uchun majburiy boʻlgan buyruqlar chiqaradi va koʻrsatmalar beradi; Direksiyaning ichki ish tartibini va xoʻjalik faoliyatini tartibga soluvchi hujjatlarni tasdiqlaydi; Direksiya tomonidan qonun hujjatlariga rioya qilinishini tashkil etish va nazorat qilishni taʼminlaydi; Direksiyaga yuklangan maqsadlar va vazifalarni bajarish uchun zarur boʻlgan boshqa funksiyalarni amalga oshiradi. 19. Direktor: Muassisga Direksiya faoliyati toʻgʻrisida belgilangan tartibda hisobot beradi; oʻz huquqlarini amalga oshirishda va vazifalarini bajarishda Direksiya manfaatlarini koʻzlagan holda harakat qilishi lozim hamda budjetga va budjetdan tashqari jamgʻarmalarga toʻlovlar, ish haqining oʻz vaqtida toʻlanishi, mehnatga oid huquqiy munosabatlardan kelib chiquvchi barcha talablarning va ularga tenglashtirilgan toʻlovlarning qondirilishi, ishlab chiqarish faoliyati bilan bevosita bogʻliq ehtiyojlarga mablagʻlar oʻtkazilmaganligi uchun, Direksiyaning xatti-harakatlari (harakatsizligi) bilan, shu jumladan, Direksiyaga berilgan davlat mol-mulki yoʻqolgan taqdirda, yetkazilgan zarar yuzasidan qonun hujjatlarida belgilangan tartibda javob beradi; “Andijon-farm” EIZning Oʻzbekiston Respublikasi Moliya vazirligi bilan kelishgan holda Maʼmuriy kengash tomonidan tasdiqlanadigan mustaqil budjet mablagʻlarining tasarruf etuvchisi hisoblanadi; Oʻzbekiston Respublikasi Moliya vazirligiga “Andijon-farm” EIZning mustaqil budjeti ijrosi toʻgʻrisidagi hisobotni kelishish uchun belgilangan tartibda taqdim etadi. 20. Direktor oʻz zimmasiga yuklangan vazifalarning bajarilishi, shuningdek, Direksiyaga berilgan davlat mulkining saqlanishi va undan maqsadli foydalanilishi yuzasidan qonun hujjatlarida belgilangan tartibda javob beradi. 21. Direksiyaning ustav fondi “Andijon-farm” EIZ faoliyatini operativ boshqarishni amalga oshirish uchun Muassis tomonidan oʻziga berilgan mablagʻlar, mol-mulk va boshqa aktivlar yigʻindisidan iborat boʻladi. 22. Direksiya ustav fondining miqdori 300 mln soʻmni tashkil qiladi. 23. Direksiyaning ustav fondini koʻpaytirish yoki kamaytirish qonun hujjatlarida belgilangan tartibda, Muassis qaroriga binoan amalga oshiriladi. 24. Muassis tomonidan Direksiyaga operativ boshqaruv huquqi bilan berilgan asosiy fondlar va aylanma mablagʻlar Direksiya mol-mulkini tashkil qiladi. 25. Direksiyaning asosiy fondlari va aylanma mablagʻlari boʻlinmaydi va ulushlar (hissalar, paylar) boʻyicha taqsimlanishi mumkin emas. 26. Maʼmuriy kengash Direksiyaga berilgan davlat mulkidan belgilangan maqsadda foydalanilishini va uning saqlanishini, shuningdek, oʻzgaga berilishini Muassis nomidan nazorat qiladi. 27. Direktor Muassis bilan kelishgan holda Direksiya mulkini quyidagicha tasarruf etishi mumkin: asosiy vositalarni sotish, ularni ijaraga yoki garovga berish; mol-mulkni boshqa xoʻjalik jamiyatining ustav fondiga ulush sifatida kiritish; boshqa xoʻjalik jamiyatlarining aksiyalari (ulushlari)ni sotib olish va sotish; mol-mulkni qonun hujjatlarida belgilangan tartibda boshqacha tarzda tasarruf etish. 28. Quyidagilar Direksiya faoliyatini moliyalashtirish manbalari hisoblanadi: davlat mulki boʻlgan va “Andijon-farm” EIZ hududida joylashgan binolar va inshootlarni ijaraga berishdan olingan daromadlarning bir qismi; xizmatlar koʻrsatishdan olingan daromadlar; EIZ qatnashchilarining ajratmalari va EIZ qatnashchilari sifatida roʻyxatdan oʻtish uchun toʻlovlar; Oʻzbekiston Respublikasining rivojlanish davlat dasturlaridagi mablagʻlar; qonun hujjatlarida taqiqlanmagan boshqa mablagʻlar. 29. Direksiya oʻz tasarrufida qoladigan sof foyda hisobiga zaxira fondini, shuningdek, boshqa fondlarni tashkil etishi mumkin, ularning miqdori va ularni shakllantirish tartibi Muassis tomonidan tasdiqlanadi. 30. Direksiyaning sof foydasi Direksiya tasarrufida qoladi va undan Muassis qaroriga binoan foydalaniladi. 31. Muassis oʻz qarori bilan boshqa yuridik va jismoniy shaxslarga xayriya maqsadlari uchun yoʻnaltiriladigan pul mablagʻlarining cheklangan summasini, ularni tasarruf etish huquqini Direktorga bergan holda belgilaydi. 32. Direksiyaning xoʻjalik faoliyati natijasida koʻrilgan zararlarini qoplash ushbu maqsadlar uchun tashkil etilgan zaxira fondi mablagʻlari hisobiga amalga oshirilishi mumkin. 33. Direksiya hisobot davri tugagach vakolatli organlarga moliya hisobotini va roʻyxati qonun hujjatlarida belgilangan boshqa hujjatlarni taqdim etadi hamda hujjatlarning saqlanishi va ularning davlat tomonidan saqlashga berilishi yuzasidan belgilangan tartibda javob beradi. 34. Direksiyaning xoʻjalik subyekti sifatidagi faoliyatini nazorat qilish Maʼmuriy kengash tomonidan qonun hujjatlarida belgilangan tartibda amalga oshiriladi. 35. Direktor har chorakda Direksiya faoliyatining natijalari va tasdiqlangan rivojlantirish dasturlarining amalga oshirilishi toʻgʻrisida Vazirlar Mahkamasiga hisobot beradi. 36. Direksiya oʻz majburiyatlari boʻyicha oʻziga tegishli mulk bilan javob beradi. Muassis Direksiyaning mulki yetarli boʻlmagan taqdirda uning majburiyatlari boʻyicha subsidiar javobgarlikni amalga oshiradi. 37. Direksiya Muassis majburiyatlari boʻyicha javob bermaydi. 38. Direksiya Muassisning qaroriga koʻra, qonun hujjatlarida nazarda tutilgan tartibda yoki sud qaroriga binoan tugatilishi yoxud qayta tashkil etilishi mumkin. 39. Direksiyani tugatish Direksiya faoliyatining huquq va majburiyatlari huquqiy vorislik tartibida boshqa shaxslarga oʻtmagan holda toʻxtatilishiga sabab boʻladi. Direksiya qayta tashkil etilgan taqdirda uning huquq va majburiyatlari huquqiy vorisga oʻtadi.